b'\n_START_ARTICLE_\nSnegle\n_START_SECTION_\nAnatomi\n_START_PARAGRAPH_\nSneglene har et afgr\xc3\xa6nset hoved med sanseorganerne og mund. Snegle har i munden en raspetunge (ogs\xc3\xa5 kaldt radula), som hos f.eks. den almindelige strandsnegl bliver op til 6\xe2\x80\x937\xc2\xa0cm. lang. Raspetungen er opbygget af mikroskopiske sm\xc3\xa5 t\xc3\xa6tsiddende tv\xc3\xa6rr\xc3\xa6kker af h\xc3\xa5rde spidse t\xc3\xa6nder, opbygget af kitin og protein. T\xc3\xa6nderne fornyes hele tiden, da de slides n\xc3\xa5r sneglen rasper f\xc3\xb8de af h\xc3\xa5rde overflader. Under skallen findes sneglens fod \xe2\x80\x93 en stor muskul\xc3\xb8s flade som sneglen bruger til bev\xc3\xa6gelse. Inde i skallen findes sneglens krop, der bl.a. best\xc3\xa5r af en indvoldss\xc3\xa6k, hjerte, gat, k\xc3\xb8nsorganer og kappen, der er indvoldssidens glatte rygside. Snegle kan sove i op til 3 \xc3\xa5r._NEWLINE_Hos forg\xc3\xa6llesneglene er indvoldss\xc3\xa6kken vredet p\xc3\xa5 en m\xc3\xa5de, s\xc3\xa5 g\xc3\xa6llerne kommer til at ligge foran hjertet. Forg\xc3\xa6llesneglene er s\xc3\xa6rk\xc3\xb8nnede. Bagg\xc3\xa6llesneglenes indvoldss\xc3\xa6k er vredet knapt s\xc3\xa5 meget, s\xc3\xa5 g\xc3\xa6llerne ligger bagved hjertet. Her findes former b\xc3\xa5de med og uden skal. Bagg\xc3\xa6llesneglene er tvek\xc3\xb8nnede. Lungesneglene har ikke g\xc3\xa6ller, men har i stedet udviklet lunger. Sneglene t\xc3\xa6ller s\xc3\xa5ledes b\xc3\xa5de vandlevende og landlevende arter. De vandlevende arter er yderligere opdelt i ferskvands- og saltvandsarter. De fleste snegle er plante- eller plankton\xc3\xa6dere, mens andre er \xc3\xa5dsels\xc3\xa6dere eller egentlige rovdyr, nogle endda kannibaler._NEWLINE_Sneglenes bl\xc3\xb8de krop er ofte beskyttet af en kalkskal kaldet sneglehuset. Sneglehuset er typisk rundt eller kegleformet og snoet. Overfladen kan v\xc3\xa6re glat, rillet eller have en netstruktur. Huset kan v\xc3\xa6re enten h\xc3\xb8jre- eller venstresnoet, snoningen kan have betydning ved artsbestemmelser.'